گرامر
“بلوچی زبان ءِ گپتاری ءُ نبشتاری بُنرھبند” 
ماجد ارجمندی
آں۔اَنت۔اِنت۔ایں۔ئے۔اِت۔
1=منی نام شاھو اِنت۔
2=من ءَ 22 سال اِنت۔
3=من بلوچے آں۔
4=من نودَربَرے آں۔
5=منی پِت تَبیب اِنت ءُ منی مات ھالکار اِنت۔
6=من ءَ نیلیں رنگ پَسُند اِنت۔
7=منی پَسُند ءِ وشتریں وراک ھواری بَٹ ءُ ماشینک اَنت۔
8=من ءَ اِزمکاری ءِ واھگ ھست اِنت۔
9=من ءَ سیاست ءِ ھُبّ نیست اِنت۔
من آں (مناں)
آ اِنت
ما ایں
تو ئے
شما اِت
آ اَنت (آ ینت)
من نہ آں (من نیاں)
آ نہ اِنت ( آ نینت)
ما نہ ایں (ما نیں)
تو نہ ئے (تو نئے)
شما نہ اِت (شما نیت)
آ نہ اَنت ( آ نیانت )
@1=من ءَ گوْھر کَنَگ ءَ اِنت ، مھربانی کَن دریگ ءَ بند کن۔
@2=من ءَ بیست ءُ نُھ سال اِنت ، منی برات ءَ ھبدہ سال اِنت۔
@3=میران نادراہ اِنت ، آ گَندّلان اِنت۔
@4=منی سنگت چَہ دریا ءَ تُرس اَنت۔
@5=منی سنگتاں چَہ دریا ءَ تُرس ایت۔
@6=منی سنگت ءَ چَہ دریا ءَ تُرس ایت۔
@7=ادار نُھ اِنت ، تو پد ءَ مروچی واب کَپتگ ئے۔
@8=من ءُ شیھک سکیں دوستیں سنگت ایں۔
@9=تئی وانگی پیتی ءِ توک ءَ اَنت۔
@10=من شُدِیکّ آں (شُدِیکّاں) بَلے من تُنّیگ نہ آں (نیاں)
@11=شاری ءَ سیاست ءِ ھُب نیست اِنت بَلے آئی ءَ لئیب ءِ ھُب ھست اِنت۔
@12=میرجان نودَربَرے نہ اِنت(نینت) ، آ اُستاد اِنت۔
@13=آ مردم جاپانی نہ اَنت (نیانت) ، آ بلوچستانی اَنت۔
@14=مروچی روچ دَر ءَ اِنت بَلے گرم نہ اِنت (نینت)
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
من آں / آ اَنت/نہ آں/نہ اِنت /نہ ایں /نہ ئے / نہ اِت/نہ اَنت/ ۔سرجمیں دروشم۔
ادارہ ءُ رسمی نبشتانکاں اے دروشم کارمرز بیت ءُ البت لھتے گونڈیں دروشم ھم رسمی نبشتانکاں کارمرز بنت کہ رَد گُشگ نہ بنت۔
مناں/ آینت/نیاں/نینت/نیں/نئے/نیت/نیانت/۔گونڈیں دروشم۔گپتاری ءُ ھنچائیں نبشتانکاں اے دروشم کارمرز بنت ءُ رَد گُشگ نہ بنت۔
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
1=آ اِنت (اشارہ پَہ یک چیز یا کسے ءَ کہ دور اِنت)
2=ایش اِنت(اشارہ پَہ یک چیز یا کسے ءَ کہ نزّیک اِنت)
3=آ اَنت(باز چیز یا کس اَنت کہ دور اَنت)
4=ایش اَنت(باز چیز یا کس اَنت کہ نزّیک اَنت)
مریم:منّت واراں ، تئی باز مھربانی اِنت۔
دودا: بِچار! آ مھگل اِنت۔
مریم: اے تئی کلیت اَنت۔